Bassel Jradi novi je igrač Hajduka!

Bassel Jradi novi je igrač Hajduka!

Bassel Zakaria Jradi novi je igrač Hajduka, 25-godišnji krilni igrač stiže iz norveškog Strømsgodseta, a s Hajdukom je potpisao ugovor na dvije godine s opcijom produženja na još jednu. Jradi će nositi dres s brojem 93.

Jradi je libanonskog porijekla, rođen je u Kopenhagenu u Danskoj gdje je i započeo karijeru u lokalnom niželigašu B93, a prvi seniorski nastup upisao je za danski AB nakon čega seli u prvu ligu u redove FC Nordsjællanda.

Iz Danske je 2013. godine prešao u redove norveškog Strømsgodseta iz kojeg je ubrzo otišao na posudbu u Lillestrøm za koji je upisao 26 nastupa i pri tom postigao četiri pogotka i tri asistencije. Nakon toga vraća se u Strømsgodset za koji je u prošloj sezoni upisao 31 nastup, zabio je 12 golova čemu je dodao i sedam asistencija. U aktualnoj sezoni za norveški klub je odigrao 16 utakmica u kojima je upisao četiri pogotka i jednu asistenciju.

U mlađim uzrastima redovito je nastupao za dansku U-16, U-17 i U-21 reprezentaciju, a kasnije je odlučio igrati za A reprezentaciju Libanona za koju je upisao dva nastupa.

10/8/2018 - 18:45 sati

Prva momčad

Foto: Robert Matić/Hajduk.hr